હવે પ્રશ્ન એ થાય છે કે, ભગવાનને આપણે જોઈ શકતા નથી કે સાંભળી શકતા નથી. તો પછી તેની સાથે પ્રેમ-ગોષ્ઠિ કરવી કઈ રીતે? વાત ચોક્કસ વિચારવા જેવી છે. ઈશ્વરને સત્, ચિત્ અને આનંદ સ્વરૂપે માનવામાં આવે છે. અસ્તિત્વની અનર્ગળ ધારા એનું સત્ સ્વરૂપ છે. ચિત્-ચૈતન્ય સ્વરૂપે એ સર્વત્ર વ્યાપીને રહેલો છે અને એના આનંદમય સ્વરૂપને આપણે અનાવૃત્ત કરવાનું છે. સર્વત્ર વ્યાપીને રહેલ એ ચૈતન્યશક્તિ આપણા સહુમાં અંતર્યામીરૂપે બિરાજેલી છે. તેની સાથે આપણે પ્રેમની ગોષ્ઠિ કરતા શીકવાનું છે. આપણા અંતર્મનની ભાવોર્મિઓનું નમ્ર નિવેદન અને સત્ય અને પ્રામાણિકતાના માર્ગનું અનુસરણ કરવું એનું નામ જ સાચી બંદગી.